Imtella' Jannar 4, 2022 Fl-Italja, il-pulizija arrestat tabib Taljan li taparsi kien qed jagħti l-vaċċin kontra l-Covid lin-nies, meta fir-realtà kien qed jarmih. B'dan il-mod, il-persuni li marru għandu setgħu japplikaw u jingħataw għal dak li fl-Italja hu magħruf bħala l-Green Pass (iċ-ċertifikat tal-vaċċin). It-tabib jinsab akkużat li taparsi ta xejn inqas minn 150 doża tal-vaċċin lil 73 persuna. Iżda mhux biss. Huwa ġie arrestat mill-carabinieri wara li rriżulta li ħa 120 doża tal-vaċċin kontra l-Covid miċ-ċentru tat-tilqim f'Ascoli Piceno u li naqas milli jagħtihom lill-pazjenti tiegħu. Huwa jrid iwieġeb għal kull doża li ma ngħatatx bil-każ imur lura għal bejn Settembru u Ottubru tas-sena li għaddiet. Il-Pulizija bdiet togħrok għajnejha dwar dan it-tabib minħabba l-ammont ta' tilqim li suppost beda jagħti. Dan meta mqabbel ma' tobba oħrajn. Apparti minn hekk, bdew jinnotaw li ħafna mill-persuni li suppost bdew jingħataw it-tilqima ma kinux mir-reġjun tiegħu. Bil-għan li tibni l-każ tagħha, il-pulizija ssekwestrat il-mobile tal-persuni li suppost tlaqqmu bil-vaċċin u materjal ieħor li għall-investigaturi kien meħtieġ biex jibnu l-każ tagħhom kontra t-tabib. Huma jinsabu wkoll taħt akkuża b'kompliċità ta' reat ma' tabib b'wieħed minnhom jinsab arrestat.